Document ID: 31999R2254

ΚΑΝΟΝΙΣΜΟΣ (ΕΚ) αριθ. 2254/1999 ΤΗΣ ΕΠΙΤΡΟΠΗΣ
της 25ης Οκτωβρίου 1999
για τροποποίηση του κανονισμού (ΕΟΚ) αριθ. 2385/91 περί των λεπτομερειών εφαρμογής ορισμένων ειδικών περιπτώσεων σχετικών με τον καθορισμό των παραγωγών και των ομάδων παραγωγών πρόβειου και αιγείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3493/90 του Συμβουλίου, της 27ης Νοεμβρίου 1990, για τον καθορισμό των γενικών κανόνων σχετικά με τη χορήγηση πριμοδότησης στους παραγωγούς προβείου και αιγείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 233/94(2), και ιδίως το άρθρο 2 παράγραφος 4,
Εκτιμώντας τα ακόλουθα:
(1) με τον κανονισμό (ΕΟΚ) αριθ. 3493/90 θεσπίζονται οι όροι υπό τους οποίους οι ασκούντες τη νομαδική κτηνοτροφία θεωρούνται ως παραγωγοί σε μειονεκτικές ζώνες· ο εν λόγω κανονισμός προβλέπει συγκεκριμένα ότι, προς τούτο, λαμβάνονται υπόψη μόνον οι παραγωγοί των οποίων η εκμετάλλευση ευρίσκεται σε γεωγραφικές ζώνες που πρέπει να προσδιοριστούν·
(2) στον κανονισμό (ΕΟΚ) αριθ. 2385/91 της Επιτροπής, της 6ης Αυγούστου 1991, περί των λεπτομερειών εφαρμογής ορισμένων ειδικών περιπτώσεων σχετικών με τον καθορισμό των παραγωγών και των ομάδων παραγωγών πρόβειου και αιγείου κρέατος(3), όπως τροποποιήθηκε τελευταία από τον κανονισμό (ΕΚ) αριθ. 2143/96(4), προσδιορίζονται οι εν λόγω γεωργαφικές ζώνες·
(3) η περαιτέρω εξέταση αποδεικνύει ότι ο κατάλογος των γεωγραφικών ζωνών που αναφέρονται στο παράρτημα του κανονισμού (ΕΟΚ) αριθ. 2385/91 πρέπει να επεκταθεί·
(4) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβατοειδών και αιγοειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το μέρος Ι του παραρτήματος του κανονισμού (ΕΟΚ) αριθ. 2385/91 αντικαθίσταται από το παράρτημα του παρόντος κανονισμού σε ό,τι αφορά τις γεωγραφικές ζώνες της αυτόνομης περιοχής της Βαλέντσια.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται για τις αιτήσεις που υποβάλλονται για την περίοδο εμπορίας 1999 και επόμενες.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Οκτωβρίου 1999.

Labels: 18
17
6